《化成寺对雨》
明代·崔光玉

一雨妨游屐，萧然自化成。墙披苍藓合，谷概白云平。

涧急遥传响，峰连岂辨名。骤随鸣磬韵，细逐讽经声。

檐卜居然长，池莲未便倾。飘飏浑搅梦，登眺不胜情。

天柱应全暗，金沙想半盈。晚晴山更碧，佛日透林明。

作者简介：崔光玉，南海人。明神宗万历四年（一五七六）举人。官通判。事见清道光《广东通志》卷七五。